En 73-årig mand fra Vendsyssel har mistet kørekortet, efter han natten til mandag ikke helt havde styr på, hvor han kørte og hvorfor. Manden blev standset af politiet syd for tunnellen på E45, da han kom kørende i nordgående retning i det sydgående spor. - Vi får en anmeldelse om spøgelsesbilist på motorvejen klokken 01.24 og får kort efter bragt den 73-årige spøgelsesbilist til standsning, fortæller vagtchef hos Nordjyllands Politi, Bruno Brix. Den ældre mand kørte med lav hastighed på motorvejen - altså i det forkerte spor, og han var ifølge vagtchefen meget forvirret, da politiet standsede ham. - Han var ædru, men forvirret, siger vagtchefen. Nordjyllands Politi tilføjer, at den 73-årig mand har accepteret en såkaldt administrativ inddragelse af kørekortet, det vil sige, han med det samme mistede retten til fortsat at føre bil.

Opsummering:
Ældre mand kørte i forkert køreretning på motorvej E45, da politiet standsede ham. Han har nu mistet kørekortet.